BG Официален вестник на Европейския съюз 3

31998D0515



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕШЕНИЕ НА КОМИСИЯТА

от 17 юни 1998 година

относно общ технически регламент за паневропейска цифрова мрежа с интеграция на услуги (ISDN), основен достъп (изменение 1)

(нотифицирано под номер C(1998) 1607)

(текст от значение за ЕИП)

(98/515/EО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 98/13/EО на Европейския парламент и на Съвета от 12 февруари 1998 г. относно крайните далекосъобщителни устройства и устройствата за наземни станции и системи за връзка чрез спътник, включително взаимното признаване на тяхното съответствие (1),

като има предвид, че Комисията е приела мерки, посочващи вида крайни устройства, за които се изисква общ технически регламент, както и декларацията, която съответства на обхвата на този регламент;

като има предвид, че следва да бъдат приети съответните хармонизирани стандарти или части от тях, прилагащи основните изисквания, които следва да бъдат трансформирани в общ технически регламент;

като има предвид, че за да се гарантира непрекъснатост на достъпа до пазарите за производителите, е необходимо да се въведат преходни договорености относно оборудването, одобрено в съответствие с Решение 97/346/ЕО на Комисията (2);

като има предвид, че общият технически регламент, приет с настоящото решение, е в съответствие със становището на Комитета за одобрение на крайните устройства (АСТЕ),

ПРИЕ НАСТОЯЩОТО РЕШЕНИЕ:

Член 1

1. Настоящото решение се прилага по отношение на крайните устройства, предназначени да бъдат свързани към обществената далекосъобщителна мрежа и попадащи в обхвата на хармонизирания стандарт, посочен в член 2, параграф 1.

2. Настоящото решение установява общ технически регламент относно техническите характеристики, електрическите и механичните изискванията към интерфейса, и протокол за контрол на достъпа, който трябва да бъде предоставен за крайни устройства, даващи възможност за и предназначени от техния производител или неговия представител да бъдат свързани към Т или съвпадаща S и Т определена точка за основен достъп на интерфейс към обществената далекосъобщителна мрежа, представена като паневропейска ISDN (Euro-ISDN) точка на основен достъп.

Член 2

1. Общият технически регламент включва хармонизирания стандарт, изготвен от съответния орган по стандартизация, като прилага, доколкото е възможно, основните изисквания, посочени в член 5, букви в), г) и е) от Директива 98/13/EО. Позоваването на стандарта е дадено в приложението.

2. Крайните устройства, обхванати от настоящото решение, са съобразени с общия технически регламент, посочен в параграф 1, отговарят на основните изисквания, посочени в член 5, букви а) и б) от Директива 98/13/ЕО и отговарят на изискванията на другите приложими директиви, по-специално Директиви 73/23/ЕИО (3) и 89/336/ЕИО на Съвета (4).

Член 3

По отношение на крайните устройства, обхванати от член 1, параграф 1 от настоящото решение, нотифицираните органи, определени за осъществяването на процедурите, посочени в член 10 от Директива 98/13/ЕО, използват или гарантират използването на хармонизирания стандарт, посочен в приложението, след влизането в сила на настоящото решение.

Член 4

1. Решение 97/346/ЕО се отменя от 20 май 1998 г.

2. Решение 94/797/ЕО на Комисията (5) се отменя от 20 май 1998 г.

3. Крайните устройства, одобрени в съответствие с Решения 94/797/ЕО и 97/346/ЕО, могат да продължат да бъдат пускани на пазара и въвеждани в експлоатация.

Член 5

Адресати на настоящото решение са държавите-членки.

Съставено в Брюксел на 17 юни 1998 година. За Комисията Martin BANGEMANN Член на Комисията

(1) ОВ L 74, 12.3.1998 г., стр. 1.

(2) ОВ L 148, 6.6.1997 г., стр. 19.

(3) ОВ L 77, 26.3.1973 г., стр. 29.

(4) ОВ L 139, 23.5.1989 г., стр. 19.

(5) ОВ L 329, 20.12.1994 г., стр. 14.

ПРИЛОЖЕНИЕ

Позоваване на приложимия хармонизиран стандарт

Хармонизираният стандарт, посочен в член 2 от решението, е:

Integrated Services Digital Network (ISDN);

Attachment requirements for terminal equipment to connect to an ISDN using ISDN basic access

(Цифрова мрежа с интеграция на услугите (ISDN); Изисквания, отнасящи се за крайни устройства за свързване с ISDN чрез използването на основен ISDN достъп.)

ETSI

Европейски институт за стандарти в далекосъобщенията

Секретариат на ETSI

TBR 3: ноември 1995 г., изменен с TBR 3 А1 – декември 1997 г.

(С изключение на предговора)

Допълнителна информация

Европейският институт за стандарти в далекосъобщенията е признат с Директива 83/189/EИО на Съвета (1).

Посоченият по-горе хармонизиран стандарт е създаден в съответствие с мандат, предоставен в рамките на съответните процедури, предвидени в Директива 83/189/EИО.

Пълният текст на хармонизирания стандарт, посочен по-горе, може да бъде получен от:





Европейски институт за стандарти в далекосъобщенията 650, route des Lucioles F-06921 Sophia Antipolis Cedex Европейска комисия DG XIII/A/2 — (BU 31, 1/7) Rue de la Loi/Wetstraat 200 B-1049 Brussels

или от всяка друга организация, отговорна за предоставянето на разположение на стандартите на Европейския институт за стандарти в далекосъобщенията, списък на които може да бъде намерен в интернет на адрес www.ispo.cec.be.

(1) ОВ L 109, 26.4.1983 г., стр. 8.